**یاسای ژمارە (11)ی ساڵى 2007 – یاسای وەزارەتی ئەوقاف و کاروبارى ئایینى لە هەرێمی کوردستان – عێراق**

**بەناوى خوای بەخشندە و میهربان**

**بەناوى گەلەوە**

**ئەنجومەنی نیشتمانی کوردستان**

**پشت بە حوکمی برگە (1) لە مادەى (56) لە یاسای ماددە (1)ى ساڵى (1992)ى هەمووارکراو و لە سەرداوای ئەنجومەنی وەزیرانی هەرێمی کوردستان- عێراق، ئەنجومەنی نیشتمانی کوردستان – عێراق لە دانیشتنی ژمارە (16)ى رۆژى (2007/5/14)ى خۆیدا، بریارى دانانی ئەم یاسایەى خوارەوەی دا :**

**یاسای ژمارە (11)ی ساڵى 2007**

**یاسای وەزارەتی ئەوقاف و کاروبارى ئایینى لە هەرێمی کوردستان – عیراق**

**مادەی یەکەم :**

**مەبەست لەم ناوانەى خوارەوە، ماناکانی بەرامبەریانە بۆ مەبەستی ئەم یاسایە:**

**یەکەم:             هەرێم                         : هەرێمى کوردستان- عیراق .**

**دووەم:            وەزارەت                     : وەزارەتی ئەوقاف و کاروبارى ئایینى لە هەرێم.**

**سێیەم:           وەزیر                          : وەزیری ئەوقاف و کاروباری ئایینى.**

**چوارەم:          بریکارى وەزارت         : بریکاری وەزارەتى ئەوقاف و کاروباری ئایینى.**

**پێنجەم:          ئەنجومەن                 : ئەنجومەنی باڵاى ئەوقاف و کاروباری ئایینى.**

**مادەى دووەم:**

**وەزارەت بۆ بەدیهێنانی ئەم ئەنجامەى خوارەوە کاردەکات:**

**یەکەم: گەشەپێدانی هۆشیارى ئیسلامی وبلاوکردنەوەى رۆشنبیرى ئیسلامی و پرەنسیپە شکۆمەندەکانى.**

**دەووەم: چاودێرى کردنی کاروبارى شوێنە پێرۆزەکان بۆ هەموو ئایینەکان و رێکخستنی کارگێرییەکەى.**

**سێیەم: رێکخسنتی کاروبارى حەج و عومرە بۆ موسلمانان بەشێوەیەکی وا دادپەروەرانە لە دەستنیشانکردنی ئەوانەى حەجکردن دەیانگرێتەوە دابین بکرێ و پێداویستییەکانی سەفەرکردن و مانەوەى خزمەتگوزارییەکان شیاو بۆ حاجیان دابین بکرێت، بەجۆرێکی وا ئاسایی دابین بکرێ و کارەکانی بە باشترین شێوە راپەرێندرێن بە هەمانگی کردن لە گەڵ وەزارەت و لایەنی پەیوەندیدارەکان.**

**چوارەم: کاروبارى ئەوقاف و سەرپەرشتیکردن و چاودێرىکردنیان بە جۆریکى وا رێکبخرێت کە هەموو مەرجەکانی وقفەکان و سوودی جۆری وه‌بەرهێنان دابین بکات و داهاتەکانی وەقف یاخود هەموو داهاتێکی دیکە لە حسابێكی تایبەت بەناوى وەزارەتەوە دابنرێت و خەرج کردنی بەشێوەیەکی وابێت کە خزمەتی مەرجەکانی وەقفه‌کان و سوودی وەزارەت بێت.**

**پێنجەم: گرنگیدان بەئاینی پاکی ئیسلام و ئایینەکانی دیکە و کەلەپوورەکانیان و ریزگرتنی زانایان و پیاوانی ئاینى و پاراستنی پایەى کۆمەڵایەتییان و چاککردنى بارى ژیانیان، تاکو چالاکی ئایینى و نیشتمانی و نەتەوەیی و کۆمەڵایەتى بە شێوەیەکی وا بنوێنن کە خزمەتى کۆمەڵگای کوردستانی بکات.**

**شەشەم: بەهێز کردنى پەیوەندییەکان لەنێوان ئایین و ئاینزا و تایەفە جۆر بە جۆرەکانى کوردستانی عیراق.**

**حەوتەم: دروست کردن و نۆژن کردنەوەى مزگەوت و پەرستگاکانی دیکە و دابینکردنی پێویستییەکانیان لە شوێنی پێویست و دابین کردنی خانوو بۆ قوتابیان لەو مزگەوتەکانەى کە دروست دەکرێن.**

**هەشتەم پەیڕەوکردنی هەموو شتێکی نوێ لە بیری ئیسلامی لە جیهاندا و وەبەرهێنانی بە یەکگەیشتن لەگەڵ زانایان و دەزگا رۆشنبیریى و زانستیەکانیاندا بۆ دیارکردنی زانایانی ئیسلامی و ناساندنی گەلى کورد کە لەبەرگری کردنى لە ئیسلام و بڵاوکردنەوەى بە جیهان و دەوڵەمەندکردنی کەلەپوور و رۆشنبیرى و شارستانییەکان.**

**نۆیەم: بەدواچوون و پەرە پێدانی بەرنامەکانی خوێندن بۆ لێکۆڵینەوە ئیسلامییەکان بەجۆرێکی وا کە بیرى بە کافر دانان و کافری و توندوتیژی ئایینى تیرۆر لە قۆناغە جیاجیاکاندا وەلا بنرێ و قوتابخانەى شیاویان لە رووی بینا و بەرێوەبردن و مامۆستا و پێداویستییەکانی خوێندنەوەیان بۆ دابین بکرێ و لەنێو ئاستەکانى لێکۆڵینەوەى ئایینەکان و پەیمانگا و کۆلیژ و خوێندنی باڵا دابنرێت بە جۆرێکی وا دەرچوواندنی زانای بەتوانا لە وتاربێژى و رێنماییکارى ئاینى و فتوای شەرعی دابین بکات.**

**یازدەهەم: کارکردن لە پێناو ئامادەکردنى نەوەیەک لە زانایانی موسڵمان کە ئاستێکی زانستی ئاینیى بەرزیان لە چوارچێوەى باوەڕى ئیسلامی پاکدا هەبێت و دوربن لە توندوتیژى تێپەراندنی بیرى بە کافرکردن و رۆشنبیرییەکی فراوان و گیانێکی نەتەوەییان هەبێت و بەرگرى لە دەستکەوتەکانی کوردستان بکەن.**

**دوازدەهەم: ئامادەکردنی هەموو هۆیەکی خزمەتگوزارى لە هۆڵ و پێداویستییەکانى بۆنە ئایینی و کۆمەڵایەتییەکان بەجۆرێکی وا پێشکەشکردنی باشترین خزمەتگوزارى بۆ کۆمەڵگا لەکاتی پێویستىدا دابین بکات، لەگەڵ کردنەوەى هۆڵى تایبەت بە ئافرەتان بۆ بۆنە کۆمەڵاتییە ئایینییەکان.**

**سێزدەهەم: کردنەوەى خولی پێویست به‌بەردەوامى بۆ بەهێز کردنی توانای پێشنوێژ و وتاربێژ و پیاوانی ئایینى لە هەرێمدا.**

**چواردەهەم: جێکردنەوەى دەرچوانی ئامادەیی و پەیمانگا و کۆلێژه‌ ئیسلامییەکان لە هەرێم لەناو فەرمانگەى وەزارەتی ئەوقاف، بۆ سوود وەرگرتن لێیان لە شوێنە پێویستەکان، ئەمەش بە دانانی کەسى خاوەن ئاستبەرزی زانستی و هۆشیارى تەواوی نەتەوایه‌تی دەبێت.**

**پازدەهەم: هاندانی بەستنی کۆنگرە بۆ چەسپاندنی رۆشنبیرى دایەلۆگ و بەیەکەوەژیانی ئاشتیانە لەنێوان ئایینەکاندا.**

**پێکهاتەى وەزارەت**

**ماددەی سێیەم:**

**وەزارەت لە پێکهاتانەى خوارەوە پێک دێت:-**

**یەکەم: وەزیر: سەرۆکی باڵاى وەزارەتە و بەرپرسە لە بەرێوەبردنی کاره‌کانی و ئاراستەکردنی سیاسەتەکەى و سەرپەرشتی و چاودێرىکردنی و لەوەوە هەموو ئەو بریار و فەرمان و رێنماییانەى دەردەچن کە پەیوەندییان بە ئەرکەکانی وەزارەت و پێکهاتەکانی و دەسەڵات و هەموو کاروبارە هونەرى و کارگیریی و رێکخستن بەپێی حوکمەکانی یاساوە هەیە و لە بەردەم ئەنجومەنى وەزیران بەرپرسە بەو ناوەی کە ئەندامێکی هاوکارە لەو ئەنجومەنەدا و بۆی هەیە هەندێ لە دەسەڵاتەکانی خۆی بدات بە بریکارى وەزارەتەکەى، یان بەرێوەبەرە گشتییەکان یان به‌ هەر فەرمانبەرێکی وەزارەتەکە بسپێریێ، کە خۆی بەباشى بزانێت.**

**دووەم: بریکارى وەزیر: یارمەتى وەزیر دەدات لە ئاراستەکردنی کاروبارى وەزارەت و سەرپەرشتی کردنی کارەکانی لە چوارچێوەى ئەم دەسەڵاتانەى کە لەلایەن وەزیرەوە پێى دەدرێت و دەبێ بڕوانامەى بارى پسپۆرى زانکۆی هەبێت خاوەن شارەزایی و کارامەیی بێت.**

**سێیەم: نوسینگەى وەزیر: فەرمانبەرێک بەرێوەى دەبات کە  بروانامەى بەرایی زانکۆیی هەبێت و چەند فەرمانبەرێک یاریدەی دەدات.**

**چوارەم: نوسینگەى بریکارى وەزیر: فەرمانبەرێک بەرێوەى دەبات کە  بڕوانامەى بەرایی زانکۆیی هەبێت و چەند فەرمانبەرێک یاریدەی دەدات.**

**پێنچەم:راوێژکارەکان: ژمارەیان لە چوار کەس زیاتر نابێ و دەبێت خاوەن بروانامەی بەرایی زانکۆ بن و خاوەن شارەزایی و کارامەیی بن و دوانیان لە موسڵمانان و یەکێکیان مەسیحی و ئەوەى دیکەیان ئیزیدی بێت.**

**شەشەم: پشتکینەرى گشتى لە وەزارەت: بە پلەى بەرێوەبەرى گشتی دەبێت و وەزیر دەیپاڵێوی و دەبێ بڕوانامەى بەرایی زانکۆیی هەبێت و خاوەن شارەزایی و پسپۆرى بێت.**

**حەوتەم: بەڕێوه‌بەرى گشتی کارگێری و دارایی: بەڕێوه‌بەرى گشتى بەڕێوەى دەبات کە  بڕوانامەى بەرایی زانکۆیی هەبێت و خاون شارەزایی و کارامە و پسپۆرى بێت.**

**هەشتەم: بەڕێوه‌بەرایەتى گشتی حەج و عمرە: بەڕێوه‌بەرى گشتى بەڕێوەى دەبات کە  بڕوانامەى بەرایی زانکۆیی هەبێت و خاون شارەزایی و کارامە و پسپۆرى بێت.**

**نۆیەم: بەڕێوه‌بەرى گشتى ئایینی مەسییحییەکان: بەڕێوه‌بەرى گشتى بەڕێوەى دەبات کە  بڕوانامەى بەرایی زانکۆیی هەبێت و خاون شارەزایی و کارامە و پسپۆرى بێت.**

**دەیەم: بەڕێوه‌بەرى گشتى ئایینی ئێزدییەکان: بەڕێوه‌بەرى گشتى بەڕێوەى دەبات کە  بڕوانامەى بەرایی زانکۆیی هەبێت و خاون شارەزایی و کارامە و پسپۆرى بێت.**

**پازدەهەم: بەرێوەبەرایه‌تییە گشتییەکانی ئەوقاف کاروبارى ئایینی لە پارێزگاكانی هه‌رێم: هەریەک لەمانە بەڕێوه‌بەرى گشتى بەڕێوەى دەبات کە  بڕوانامەى بەرایی زانکۆیی هەبێت و خاون شارەزایی و کارامە و پسپۆرى بێت.**

**ماددەى چوارەم:**

**ئەنجومەنی باڵای ئەوقاف و کاروبارى ئایینی:**

**یەکەم: ئەنجومەنێک لە دیوانی وەزارەت پێکدێت پێى دەگوترێت (ئەنجومەنى باڵاى ئەوقاف و کاروبارى ئایینى) لەمانە پێکدێت:**

1. **وەزیر**
2. **بریکارى وەزارەت: ئەندامە و لەکاتى ئامادەبوونى وەزیر و سەرۆکایەتى ئەنجومەنی وەزیران دەکات.**
3. **بەرێوەبەرى گشتى و راوێژکارانی وەزارەت ئەندامن.**
4. **نوێنەرى وەزارەتەکانی داد، خوێندنی باڵا و توێژینەوەى زانستی، پەروەردە، دارایی و ئابورى، شارەوانی، کشتوکاڵ و رۆشنبیری بەمەرجێ  لە پلەى بەرێوەبەرى گشتى کەمتر نەبێت، ئەندامن.**
5. **چوار لە گەورە زانایانی ئاینى ئیلام کە وەزیر هەلیان دەبژێرێت: ئەندامن.**

**دووەم: ئەنجومەن بۆی هەیە لەکاتی پێویست و لە سەر داوای وەزیر پەنا بباتە بەر شارەزا و پسپۆران .**

**ماددەى پێنجەم: ئەنجومەنی زانستی لە وەزارەت پێکدێت و پێکهاتە پسپۆری و تایبەتمەندییەکانی بە پیرەوێکی تایبەت دەستنیشان دەکرێت.**

**ماددەى شەشەم:**

**یەکەم:  کار و پێکهاتە تایبەتمەندییەکانی وەزارەت پەیڕەو دەسنیشان دەکڕین.**

**دووەم: وەزیر بۆی هەیە بەڕێوه‌بەرایەتى یا بەش یاخود هۆبەى تر لەناو پێکهاتەى وەزارەت لە نوێ دابمەزرێنێت یا لێکیان بدات، یاخود هەڵیان بوەشێنیتەوە بەپێى پێویستییەکانی کارەکەى لەکاتی پێویستدا.**

**سێیەم:  وەزیر بۆی هەیە لێژنەى هەمیشەیی و کاتی لە وەزارەت پێکبێنی و کارى تایبەت بە چالاکی و کارەکانى پێبسپێرێت، ئەمەش بەپێى حوکمەکانی یاسا کارپێکراوەکان و په‌یڕەو و رێنماییەکانی کە به‌پێى ئەو یاساییە دەرچوون دەبێت و بۆشى هەیە پشت بە شارەزای پسپۆر لە ناو هەرێم ببەستێتى و ئەگەر لە دەرەوەش بێ ئەوە رەزامەندی ئەنجومەنی وەزیرانی دەوێت.**

**مادده‌ی حه‌وته‌م: وه‌زیر بۆی هه‌یه‌ ڕێنمایی تایبه‌ت ده‌ربكات بۆ ئاسانكاری جێبه‌جێكردنی ئه‌م یاسایه‌.**

**مادده‌ی هه‌شته‌م: پێویسته‌ ئه‌نجومه‌نی وه‌زیران و لایه‌نه‌ په‌یوه‌نداره‌كان ئه‌م یاسایه‌ جێبه‌جێ بكات**

**مادده‌ی نۆیه‌م: یاسای ژماره‌ (7)ی ساڵی 1992 و یاسا هه‌مواركراوه‌كانی وه‌زاره‌تی ئه‌وقاف و كاروباری ئیسلامی و هه‌ڵده‌وه‌شێته‌وه‌.**

**مادده‌ی ده‌یه‌م: كار به‌ هیچ ده‌سته‌واژه‌یه‌ك ناكرێت كه‌ پێچه‌وانه‌ی به‌نده‌كانی ئه‌م یاسایه‌ن.**

**مادده‌ی یازده‌هه‌م: ئه‌م یاسایه‌ كاری پێده‌كرێت له‌ ڕێكه‌وتی ده‌رچوونییه‌وه‌ له‌ رۆژنامه‌ی فه‌رمی (وه‌قایعی كوردستان) بڵاو ده‌كرێته‌وه‌.**

**مه‌سعود بارزانی**

**سه‌رۆكی هه‌رێمی كوردستان**

**هه‌ولێر**

**3ی جۆزه‌ردانی 2707ی كوردی – 24ی ئایاری 2007ی زایینی – 7ی جه‌مادی یه‌كه‌می كۆچی**

**هۆكاره‌كنی داڕشتنی ئه‌م یاسایه‌:**

**به‌مه‌به‌ستی جێبه‌جێكردنی په‌یامی پیرۆزی ئیسلام و قوڵكردنه‌وه‌ی په‌یوه‌ندییه‌كی دروست و پێكه‌وه‌ژیان و گیانی لێبورده‌یی له‌نێوان ئایین و تایفه‌كاندا و پێگه‌یاندنی نه‌وه‌كی نوێ له‌ زانایانی ئایینی به‌توانا و هۆشیار پشتبه‌ستوو به‌ هزری ئایینی وقه‌ومیه‌ت و نیشتمانپه‌روه‌ر و دژ به‌‌ بیری به‌كافكردن و بیری تیرۆر و تونڕه‌وی و خاوه‌ن رۆشنبیرییه‌كی فراوان، بۆ ئه‌وه‌ی باشرین خزمه‌تگوزاری پیشكه‌ش به‌ شوێنه‌ ئایینی و په‌رستگاكان و كاروباری موڵكه‌ وه‌قفییه‌كان و به‌هێزكردنی پێكه‌وه‌ژیان له‌نێوان ئایین و ئایینزاكان و پاراستنی كه‌لتوری زانایانی كورد كه‌ ئه‌مه‌ش ڕۆڵێكی گرنگی هه‌بووه‌ له‌ كه‌لتوری ئیسلامی جیهانی له‌ دێر زه‌مانه‌وه‌، هه‌روه‌ها تێكه‌ڵكردنی ئامره‌زه‌كانی فێركردنی سه‌رده‌م و سوود وه‌رگرتن لییان بۆ كه‌ڵك وه‌رگرتن لێیان بۆ به‌رزكردنه‌وه‌ی ئاستی زانستی و پێشكه‌شكردنی باشترینخزمه‌تگوزاری بۆ خه‌لكی كوردستان له‌ گشت بۆنه‌ ئایینییه‌كان ئه‌م یاسایه‌ داڕشترا.**